**ПРАВИЛА ЗА ИЗГОТВЯНЕ НА МЕЖДИННИ И ГОДИШНИ ОТЧЕТИ И РЕД ЗА РАЗКРИВАНЕ НА ИНФОРМАЦИЯ**

**НА „БЪЛГАРСКИ ТРАНСПОРТЕН ХОЛДИНГ“ АД**

І. ОБЩИ ПОЛОЖЕНИЯ

Чл. 1. „Български транспортен холдинг“ АД изготвя своите междинни и годишни отчети (индивидуални и консолидирани) на базата на международните счетоводни стандарти.

Чл. 2. “Български транспортен холдинг” АД осигурява навременно и точно оповестяване по всички важни въпроси от дейността на дружеството.

Чл. 3. Оповестяването включва съществена информация за финансовите и оперативни резултати и основни рискове и несигурности в дейността на холдинга и икономическата група, мажоритарната акционерна собственост, структурата на капитала и споразумения, които водят до упражняване на контрол, информация за правата на акционерите, включително правата за гласуване, информация за членовете на съвета на директорите.

Чл. 4. Правилата целят равнопоставено отношение към акционерите.

Чл. 5. “Български транспортен холдинг” АД предоставя на заинтересувани лица необходимата информация за дейността на дружеството, актуални данни за финансовото състояние и всичко, което би спомогнало за правилната им ориентация и вземане на решение.

Чл. 6. “Български транспортен холдинг” АД разкрива на обществеността регулирана информация по начин, който осигурява най-широко и едновременно разпространение до възможно най-широк кръг лица и по начин, който не ги дискриминира.

ІІ. ИНФОРМАЦИЯ ПРЕДНАЗНАЧЕНА ЗА АКЦИОНЕРИ И ИНВЕСТИТОРИ

Чл. 7. “Български транспортен холдинг” АД предоставя изчерпателна и навременна информация за общото събрание на акционерите, включително информация за датата, часа и мястото, дневния ред на общото събрание, конкретните предложения за решения по всяка точка от дневния ред, информация за реда за упражняване на правото на глас на акционерите.

Чл. 8. “Български транспортен холдинг” АД разкрива регулираната информация на обществеността по начин, който осигурява достигането й до възможно най-широк кръг лица едновременно, и по начин, който не ги дискриминира. Това става чрез медия, която осигуряват ефективното разпространение на обявената информация. Медията се обявява на интернет страницата на дружеството.

Чл. 9. (1) Материалите за свикването на общо събрание на акционерите се обявяват в интернет страницата на “Български транспортен холдинг” АД и се публикуват в избрана медия. Материалите се предоставят и на Комисията за финансов надзор и на Българска фондова борса – София АД.

(2) Когато дневният ред включва избор на членове на Надзорния съвет, в материалите се включват и данни за имената, постоянния адрес и професионалната квалификация на предложените лица.

(3) От деня на обявяване на поканата в Търговския регистър, акционерите могат да се запознаят с материалите за общото събрание и в офиса на дружеството всеки работен ден 09:00 до 12:00 часа. Запознаването с материалите може да се извърши лично или чрез пълномощник, с изрично оригинално пълномощно с нотариално заверен подпис. Съгласно чл. 34 „б”, ал. 3 от Устава на дружеството, при поискване материалите се предоставят на акционера срещу писмена молба, заведена в деловодството на дружеството, в рамките до три работни дни. Обстоятелството на притежаване на акции се установява с оригинална нотариално заверена декларация и документ за самоличност.

(4) При поискване писмените материали се предоставят на всеки акционер безплатно.

Чл. 10. В рамките на общото събрание всеки акционер може да зададе въпроси към ръководството на холдинга независимо дали те са свързани с дневния ред. Членовете на Съвета на директорите на дружеството са длъжни да отговарят вярно, изчерпателно и по същество на въпросите на акционерите относно икономическото и финансовото състояние и търговската дейност на дружеството, освен за обстоятелствата, които представляват вътрешна информация.

Чл. 11. Протоколите от проведеното общо събрание на акционерите се обявяват на интернет страницата на “Български транспортен холдинг” АД и се публикуват в избрана медия. Протоколите се предоставят и на Комисията за финансов надзор и на Българска фондова борса – София АД.

Чл. 12. Интернет страницата на “Български транспортен холдинг“ АД съдържа информация за дружеството – седалище, предмет на дейност, управителни органи, информацията на основните инвестиции и дъщерни дружества, регулирана и нерегулирана информация, като дружествени отчети, вътрешна информация и др. важна информация за дейността, информация за акционерите и техните права, както и важни вътрешни документи, като устав, правила, политики и др.

Чл. 13. Интернет страницата се поддържа на български език.

Чл. 14. “Български транспортен холдинг” АД не променя и не разкрива лични данни на своите акционери и не предоставя събраната информация на трети лица, освен в предвидените от закона случаи. “Български транспортен холдинг” АД не предоставя лични данни за целите на директни маркетингови кампании.

III. ПРАВИЛА ЗА ИЗГОТВЯНЕ НА ГОДИШНИ И МЕЖДИННИ ОТЧЕТИ

Чл. 15. „Български транспортен холдинг“ АД съставя годишните и междинни отчети на български език, с арабски цифри и в хиляди левове.

Чл. 16. (1) Финансовите отчети трябва да представят вярно и честно имущественото и финансовото състояние и финансовите резултати от дейността на предприятието, паричните потоци и собствения капитал.

(2) Вярното и честното представяне изисква достоверно показване на ефектите от операциите, други събития и условия в съответствие с определенията и критериите за признаване на активи, пасиви, приходи и разходи, заложени международните стандарти за финансово отчитане.

(3) Съдържанието на финансовите отчети трябва да е ясно и разбираемо.

Чл. 17**.** „Български транспортен холдинг“ АД съставя:

1. годишен финансов отчет към 31 декември на отчетния период;

2. консолидиран финансов отчет към 31 декември на отчетния период;

3. междинни финансови отчети към края на всяко тримесечие;

4. консолидирани финансови отчети към края на всяко тримесечие.

ІV. РАЗКРИВАНЕ НА РЕГУЛИРАНА И ДРУГА ИНФОРМАЦИЯ

Чл. 18. “Български транспортен холдинг” АД своевременно оповестява всяка съществена периодична и инцидентна информация относно дружеството, неговото управление, корпоративните ръководства, ръководната дейност, оперативната дейност, акционерната структура и др. пред Комисията за финансов надзор, Българска фондова борса-София и инвестиционната общественост.

Чл. 19. Дружеството представя междинен финансов отчет за първото полугодие и годишен финансов отчет. След първото, третото и четвъртото тримесечие “Български транспортен холдинг” АД представя публично уведомление за финансовото състояние. След обобщаване на финансовите резултати на дъщерните предприятия, холдингът представя консолидирани отчети и уведомления.

Чл. 20. Директорът за връзки с инвеститорите осигурява навременното и достоверно разкриване на информация за дейността на дружеството, съгласно изискванията на Закона.

V. ПРЕДОСТАВЯНЕ НА ИНФОРМАЦИЯ И ВЗАИМОДЕЙСТВИЕ С ИНСТИТУЦИОНАЛНИ ИНВЕСТИТОРИ, ИНВЕСТИЦИОННИ ПОСРЕДНИЦИ И РЕГУЛИРАНИЯ ПАЗАР

Чл. 21. Корпоративното ръководство на “Български транспортен холдинг” АД осигурява информация и взаимодействие на дружеството с неговите акционери, които са институционални инвеститори, а също така и с Българската фондова борса – София АД, която е регулиран пазар на финансови инструменти и с инвестиционните посредници на този пазар.

Чл. 22. Ако е необходим избор на инвестиционен посредник, Управителният съвет отчита в каква степен действията на посредника се базират на пазарна информация и принципи.

Чл. 23. “Български транспортен холдинг” АД изисква разкриване и ограничаване на конфликтите на интереси от всички лица, които по договор предоставят на дружеството консултации и анализи.

VI. ПРЕДОСТАВЯНЕ НА ИНФОРМАЦИЯ НА СПЕЦИАЛИЗИРАНИ ИКОНОМИЧЕСКИ МЕДИИ

Чл. 24. Корпоративното ръководство на “Български транспортен холдинг” АД може да предоставя информация на специализирани икономически медии. При предоставяне на такава информация се съблюдават принципите за защита на търговската тайна, ангажимента за едновременно оповестяване и недопускане на търговия с вътрешна информация и манипулиране на пазара на финансови инструменти.